**Ministru kabineta noteikumu projekta „Grozījumi vispārīgajos un speciālajos būvnoteikumos” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts izstrādāts, lai veicinātu pāreju uz elektronisku būvniecības procesa realizāciju un nodrošinātu vienveidīgu nepieciešamās dokumentācijas sagatavošanu un iesniegšanu būvniecības informācijas sistēmā (turpmāk – BIS). |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Būvniecības likuma 5. panta pirmās daļas 1. un 2.punkts un Ekonomikas ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tiek plānots grozīt šādus noteikumus:   * Ministru kabineta 2014.gada 19.augusta noteikumi Nr.500 “Vispārīgie būvnoteikumi”; * Ministru kabineta 2014.gada 19.augusta noteikumi Nr.501 “Elektronisko sakaru tīklu ierīkošanas, būvniecības un uzraudzības kārtība”; * Ministru kabineta 2014.gada 2.septembra noteikumi Nr.529 “Ēku būvnoteikumi”; * Ministru kabineta 2014.gada 2.septembra noteikumi Nr.530 “Dzelzceļa būvnoteikumi”; * Ministru kabineta 2014.gada 16.septembra noteikumi Nr.550 “Hidrotehnisko un meliorācijas būvju būvnoteikumi”; * Ministru kabineta 2014.gada 30.septembra noteikumi Nr.573 “Elektroenerģijas ražošanas, pārvades un sadales būvju būvnoteikumi”; * Ministru kabineta 2014.gada 14.oktobra noteikumi Nr.631 “Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi”; * Ministru kabineta 2014.gada 14.oktobra noteikumi Nr.633 “Autoceļu un ielu būvnoteikumi”; * Ministru kabineta 2015.gada 24.novembra noteikumi Nr.661 “Ar radiācijas drošību saistīto būvju būvnoteikumi”; * Ministru kabineta 2017.gada 9.maija noteikumi Nr.253 “Atsevišķu inženierbūvju būvnoteikumi”.   [1] Grozījumi paredz **aizstāt speciālajos būvnoteikumos esošās pielikumu veidlapas ar attiecīgu dokumenta satura informāciju – vienveidojot būvniecības ieceres iesniegumu un citu dokumentu saturu.** Ņemot vērā, ka no šo noteikumu veidlapām izrietēja, ka noteikti dokumenti ir jāparaksta noteiktām personām, grozījumi speciālajos būvnoteikumos tiek papildināti ar regulējumu, kas nosaka nozīmīgo konstrukciju, segto darbu un ugunsdrošībai nozīmīgas inženiertehniskās sistēmas pieņemšanas aktu paraksta būvniecības ierosinātājs vai būvuzraugs (ja veikta būvuzraudzība), atbildīgais būvdarbu vadītājs un autoruzraugs (ja to paredz autoruzraudzības līgums), vienlaikus norādot arī pievienojamos dokumentus. Šī paša iemesla dēļ grozījumi speciālajos būvnoteikumos noteikumi papildināti arī ar regulējumu, kas nosaka, ka apliecinājumu par būves gatavību ekspluatācijai vai būves nojaukšanu paraksta būvniecības ierosinātājs, būvdarbu veicējs, atbildīgais būvdarbu vadītājs, būvuzraugs (ja veikta būvuzraudzība) un autoruzraugs (ja veikta autoruzraudzība). Šajā daļā grozījumi pēc būtības nemaina iesaistīto personu esošos pienākumus un tiesības, kā arī netiek mainīts administratīvais slogs.  [2] Noteikumu projekti paredz **būvspeciālistu apliecinājumu un saistību rakstu izslēgšanu** no vispārīgajiem un speciālajiem būvnoteikumiem. Proti, no speciālajiem būvnoteikumiem, t.sk. pielikumi, tiek svītrots būvprojekta vadītāja apliecinājums uz būvprojekta titullapas un būvprojekta ģenerālplāna, būvprojekta daļas vadītāja apliecinājums uz attiecīgās būvprojekta daļas galvenās rasējuma lapas un atsevišķas būvprojekta daļas, un rasējumu vai teksta tehniskā izstrādātāja paraksts uz katras izstrādātās rasējuma lapas vai teksta sadaļas. Attiecīgi papildināti Ministru kabineta 2014.gada 19.augusta noteikumi Nr.500 “Vispārīgie būvnoteikumi” ar būvprojekta vadītāja pienākumu pārliecināties, ka būvprojektā ir iekļautas un izstrādātas visas nepieciešamās daļas atbilstoši būvatļaujā vai citā dokumentā ietvertajiem nosacījumiem, un būvprojekta daļas vadītāja pienākumu pārliecināties, ka būvprojekta daļas risinājumi atbilst normatīvo aktu vai Eiropas Savienības dalībvalstu nacionālo standartu un būvnormatīvu tehniskajām vai īpašo noteikumu prasībām, kā arī pārbaudīt katru izstrādāto būvprojekta rasējuma lapu vai teksta sadaļu, ja atsevišķas būvprojekta daļas, rasējumu vai teksta tehniskajam izstrādātājam nav attiecīgā sertifikāta. Papildus jānorāda, ka speciālo būvnoteikumu regulējuma jautājums nav par dokumentu noformēšanu un dokumentu juridisko spēku. Šos jautājums regulē citi normatīvie akti, piemēram, Dokumentu juridiskā spēka likums un Elektronisko dokumentu likums. Šie normatīvie akti arī nosaka, ka dokumentu ir jāparaksta. Paredzot regulējumā, ka būvprojekta daļas vadītājam ir pienākums pārbaudīt katru izstrādāto būvprojekta rasējuma lapu vai teksta sadaļu, ja atsevišķas būvprojekta daļas, rasējumu vai teksta tehniskajam izstrādātājam nav attiecīgā sertifikāta, tiek saglabāts līdzšinējais regulējums, kur gadījumā, ja rasējumu vai teksta lapu nav izstrādājis būvspeciālists, to pārbauda būvspeciālists. Tas nekādā veidā nemaina citus būvprojekta daļu vadītāja pienākumus, piemēram, veikt nepieciešamos aprēķinus un izstrādāt attiecīgās būvprojekta daļas, nodrošinot to atbilstību būvniecības iecerei, būvniecības ierosinātāja uzdevumam, būvatļaujas nosacījumiem, kā arī pārliecināties, ka būvprojekta daļas risinājumi atbilst Latvijas būvnormatīvu un citu normatīvo aktu prasībām, un, ja būvprojektu izstrādā, piemērojot Eiropas Savienības dalībvalstu nacionālo standartu un būvnormatīvu tehniskās prasības, Eiropas Savienības dalībvalstu nacionālo standartu un būvnormatīvu tehniskajām, kā arī tehnisko vai īpašo noteikumu prasībām. Šo pienākumu veikšana nav iedomājama bez būvprojekta daļas pārbaudes. BIS noteikumu grozījumos (Ministru kabineta 2018.gada 26.jūnija noteikumi Nr.376 “Grozījumi Ministru kabineta 2015.gada 28.jūlija noteikumos Nr.438 “Būvniecības informācijas sistēmas noteikumi) ir pateikts, ka dokumentus paraksta ar drošu elektronisko parakstu, bet datus ar sistēmas parakstu. Līdz ar to, regulējums jāskatās kopsakarā, proti BIS nosaka, ka dokumentu (būvprojektu) paraksta ar drošu elektronisko parakstu. Būvprojekta vadītājs uzņemas atbildību par visiem risinājumiem kopumā, kā arī par to, ka būvprojekta izstrādē ir piesaistīti atbilstoši būvspeciālisti. Līdz ar to, visu būvprojektu paraksta būvprojekta vadītājs. Vienlaicīgi BIS funkcionalitāte ir izveidota tādā veidā, ka parakstītas ir arī daļas. Ciktāl tas attiecas ar rakstveida būvprojektu ārpus būvniecības informācijas sistēmas netiek mainīta līdzšinējā kārtība un būvprojekta daļas vadītājs parakstīta atbilstošo būvprojekta daļu.  Vienlaikus vēršam uzmanību uz to, ka būvniecības ieceres dokumentācijas noformēšanas jautājumi ir regulēti Latvijas būvnormatīvā LBN 202-15 “Būvprojekta saturs un noformēšana”. Izšķiroša nozīmē ir tam, lai būvspeciālisti būtu veikuši savus profesionālos pienākumus, nevis parakstu vai apliecinājumu daudzumam būvprojektā. Apliecinājumi pēc savas būtības ir deklaratīvi un tiem nav juridiskās slodzes. Tāpat vēršam uzmanību uz to, ka būvprojekta un citu būvniecības ieceres dokumentācijas noformēšanā ir saistoši normatīvie akti dokumentu noformēšanas jomā. Atbilstība regulējumam dokumentu juridiskā spēkā un noformēšanas jomā nodrošina, ka, nepieciešamības gadījumā, atbilstošā veidā var būt konstatēta būvspeciālista vaina. Savukārt saistību raksti tiek aizstāti ar regulējumu par iesniedzamo informāciju par atbildīgajiem būvspeciālistiem. Šajā daļā grozījumi pēc būtības nemaina iesaistīto personu esošos pienākumus un tiesības, kā arī netiek mainīts administratīvais slogs. Būvniecības informācijas sistēmā varēs redzēt, kuri būvspeciālisti ir piesaistīti pie noteikta objekta. Tāpat tiek plānots papildināt BIS funkcionalitāti, lai nodrošinātu, ka būvspeciālists var vienkopus ērti redzēt visas ar sevi saistītās būvniecības ieceres, piemēram, objektus, kuros tas ir norādīts kā atbildīgais būvdarbu vadītājs. Vienlaikus būtu jānorāda, ka tas, ka būvspeciālists, piemēram, kā atbildīgais būvdarbu vadītājs, ir norādīts būvatļaujā attiecībā uz noteiktu objektu, pats par sevi nenozīmē, ka būvspeciālists šajā objektā ir veicis profesionālos pienākumus. Tam par iemeslu var būt dažādi apstākļi, piemēram, finanšu trūkumu dēļ nav veikti faktiskie būvdarbi. Katrā konkrētā gadījumā, lai noteiktu – vai būvspeciālists ir veicis noteiktos profesionālos pienākumus, ir vai ir veikta vai bija jāveic noteikta darbība būvspeciālistam vai šī darbība bija jāveic būvspeciālista uzraudzībā ir jāvērtē atsevišķi. Tieši veiktā darbība vai bezdarbība ir pamats jautājuma izskatīšanai par būvspeciālista profesionālo vai citu atbildību, nevis informācija par piesaistīšanu pie noteikta objekta.  [3] Noteikumu projekti paredz būvnoteikumos atteikties no atsevišķa **autoruzraudzības žurnāla, kā arī būvprojekta izstrādātāja atzinuma (ja nav veikta autouzraudzība).** Vienlaikus Ministru kabineta 2014.gada 19.augusta noteikumi Nr.500 “Vispārīgie būvnoteikumi” tiek papildināti ar regulējumu, ka būvprojekta izstrādātājs (autoruzraugs) ierakstus veic būvdarbu žurnālā. Tas saistīts ar to, ka nav lietderīgi būvdarbu gaitu fiksēt divos dažādos žurnālos un ka par būvdarbu atbilstību būvniecības ieceres dokumentācijai ir atbildīgs būvdarbu veicējs, bet persona, kura nav veikusi būvdarbu uzraudzību nevar uzņemties atbildību par veikto būvdarbu atbilstību. Plānotās izmaiņas mazina administratīvo slogu būvniecības ierosinātājam un citiem būvniecības procesa dalībniekiem. Noslēguma jautājumos tiek paredzēts, ja, izpildot būvdarbu uzsākšanas nosacījumus, tika reģistrēts autoruzraudzības žurnāls, autoruzraugs līdz attiecīgā būvniecības procesa  pabeigšanai turpina veikt ierakstus autoruzraudzības žurnālā (6. pielikums). Šajā gadījumā būvdarbu vadītājs un būvuzraugs veic autoruzraudzības žurnālā atzīmes par autoruzrauga norādījumu izpildi. Ierosinot būves pieņemšanu ekspluatācijā, autoruzraudzības žurnāls ir iesniedzams būvvaldē. Autoruzrauga varēs veikt arī ierakstus autoruzraudzības žurnālā gadījumos, kad būvdarbu žurnālā ieraksti tiks veikti rakstveidā ārpus būvniecības informācijas sistēmas un noslēgts autoruzraudzības līgums.  [4] Lai samazinātu administratīvo slogu būvniecības procesa dalībniekiem, grozījumos speciālajos būvnoteikumos tiek paredzēts, ka **nav nepieciešams iesniegt tādus dokumentus vai informāciju, kura būvvaldei ir pieejama BIS.** Vienlaicīgi būvnoteikumi tiek papildināti ar atrunu, ka noteikumos noteiktais būvniecības ieceres dokumentācijas eksemplāru skaits nav nepieciešams, ja tā ir sagatavota un iesniegta BIS.  [5] Ņemot vērā, ka BIS nodrošina būvatļauju un citu būvvaldes dokumentu vienveidīgu sagatavošanu, noteikumu projekts paredz no speciālajiem būvnoteikumiem **svītrot noteiktus pielikumus – aktu par būves pieņemšanu ekspluatācijā, izziņu par būves neesību, būvatļauju un būvatļaujas pielikumu**. Šo dokumentu saturs un sagatavošanas mērķis ir jau noteikts speciālajos būvnoteikumos. Šajā daļā grozījumi pēc būtības nemaina iesaistīto personu esošo pienākumus un tiesības, kā arī netiek mainīts administratīvais slogs. BIS tiek saglabāta līdz šim realizētā būvatļaujas, izziņas par būves neesību un akta par būves pieņemšanu ekspluatācijā struktūra un saturs (piemēram, ziņas par objektu: būves nosaukums un adrese vai, ja tādas nav, atrašanās vieta; būves kadastra apzīmējums; būves grupa; būves pašreizējais vai paredzētais lietošanas veids; būves raksturlielumi (piemēram, augstums, garums, platums). Būvatļaujā tiek ietvertas ziņas par objektu, paredzētajiem būvdarbiem, finansējuma avotu, būvprojekta izstrādātāju, projektēšanas un būvdarbu uzsākšanas nosacījumus utt. Izziņā par būves neesību būvvalde ietver būvniecības ierosinātāja norādīto informāciju (piemēram, būvniecības ierosinātājs, būvniecības lietas numurs, būvniecības ieceres nosaukums. Papildus izziņā ir jānorāda arī atlikto būvdarbu apjomus un to izpildes termiņus, bet aktā būvvalde ietver būvniecības ierosinātāja apliecinājumā par būves gatavību ekspluatācijai vai būves nojaukšanu norādīto informāciju (piemēram, būvniecības ierosinātājs, būvniecības lietas numurs, būvniecības ieceres nosaukums, ziņas par būvniecības procesa dalībniekiem, būvniecības kopējās izmaksas) un pievienotos dokumentus, izņemot, ja attiecīgā informācija un dati pieejami būvniecības informācijas sistēmā. Izziņā un aktā ir jānorāda arī būves raksturojošie lielumi, kas ēkas būvniecības gadījumā ir, piemēram, ēkas virszemes stāvu skaits, ēkas pazemes stāvu skaits, ēkas apbūves laukums (m2), objekta kopējā platība (m2), un bet aktā arī ir jānorāda būvizstrādājumi, kas ēkas būvniecības gadījumā ir, piemēram, pamati, vertikālā konstrukcija,  starpstāvu pārsegumi, jumta konstrukcija, jumta segums, fasādes apdare. Inženierbūves būvniecības gadījumā kā būvi raksturojošie lielumi ir, piemēram, garums (m), apbūves laukums (m2), platums (m). Inženierbūves raksturojošie lielumi ir atkarīgi no inženierbūves veida. Būtu arī jāatzīmē, ka BIS tiek un tiks uzkrāta visa informācija par pieņemtajiem lēmumiem un veiktajām darbībām, kā arī varēs izgūt vēsturisko datus. Tādējādi, piemēram, nepieciešamības gadījumā varēs izgūt datus par būvatļaujas redakciju uz noteiktu dienu.  [6] Dokumentu iesniegšanu elektroniski regulē Ministru kabineta 2005.gada 28.jūnija noteikumi Nr.473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām”. Līdz ar to, lai speciālajos būvnoteikumos nenotiktu normu dublēšana, noteikumu projekts paredz **svītrot no speciālajiem būvnoteikumiem punktu, kas nosaka personas tiesības noteikumos noteiktos dokumentus iesniegt elektroniska dokumenta veidā**, ja tas sagatavots atbilstoši normatīvajiem aktiem par elektronisko dokumentu noformēšanu. Šajā daļā grozījumi pēc būtības nemaina iesaistīto personu esošos pienākumus un tiesības, kā arī netiek mainīts administratīvais slogs. Papildus vēršam uzmanību uz to, ka dokumentu juridiskais spēks piemīt ne tikai dokumenta oriģinālam, bet arī tā atvasinājumam. Šī iemesla pēc būvnoteikumos svītrotas norādes par to, ka noteiktos gadījumos tiesību īstenošanai ir iesniedzami tikai dokumentu oriģināli.  [7] Lai nodrošinātu paredzamāku būvniecības procesu un nepieļautu, ka inženiertīklu īpašnieki vai tiesiskie valdītāji var neierobežoti ilgi izvērtēt būvniecības ieceri grozījumos Ministru kabineta 2014.gada 19.augusta noteikumos Nr.500 “Vispārīgie būvnoteikumi” ir noteikts, ka **būvniecības ieceres atbilstība tehniskajiem noteikumiem ir jāizvērtē 30 dienu laikā**. Šāds termiņš ir samērīgs un ir lielāks par termiņu kāds būtu gadījumā, ja būtu jāpārbauda būves atbilstība tehniskajiem noteikumiem un saskaņotajai būvniecības ieceres dokumentācijai.  [8] Noteikumu projekti paredz, ka, būvdarbu laikā **mainoties** **būvdarbu veicējam vai pieaicinātajam būvspeciālistam vai civiltiesiskās atbildības apdrošināšanas termiņam**, **būvvaldē** **jāiesniedz informācija par** jaunā būvdarbu veicēja vai jaunā būvspeciālista un tā profesionālās civiltiesiskās atbildības apdrošināšanu, vai jauno civiltiesiskās atbildības apdrošināšanas polisi, norādot apdrošināšanas polises izdevēju, datumu, numuru un polises darbības termiņu. BIS apdrošināšanas polises kopiju varēs augšupielādēt datu veidā. Papildus būvniecības ierosinātajam vairs nebūs periodiski jālūdz pagarināt būvatļaujas derīguma termiņu maksimālā termiņa ietvaros. Atbilstošās apdrošināšanas polises esamību būvvalde kontrolēs BIS vai veicot kārtējo objekta pārbaudi. Tas samazinās administratīvo slogu būvniecības ierosinātajam un būvvaldei.  [9] No speciālā būvniecības regulējuma atsevišķām tiesību normām (sk., piemēram, Ministru kabineta 02.09.2014. noteikumu Nr.529 “Ēku būvnoteikumi” 94. punktu), nebija skaidri saprotams, ka, izpildot noteiktas prasības, var tikt pagarināts maksimālais būvdarbu veikšanas ilgums. Lai nodrošinātu skaidrāku regulējuma uztveramību, speciālajos būvnoteikumos attiecīgais regulējums precizēts.  [10] Būvniecības likumā vairs netiek lietots jēdziens “pasūtītājs”, lai norādītu uz noteiktu subjektu. Līdz ar to atbilstoši tiek precizēti atsevišķi būvnoteikumi. Šajā sakarā citos būvnoteikumos bija sagatavoti atsevišķi grozījumi (TA-873; TA-871; VSS-66 (izskatīs MK 26.06.2018.); VSS-64 (izskatīs MK 26.06.2018.); VSS-61 (izskatīs MK 26.06.2018.)). Vienlaikus, nodrošinot vienotu terminoloģijas izmantošanu, būvnoteikumos pārskatīta jēdzienu “materiāls” un “būvizstrādājums” lietošana. Tāpat tiek pārskatīta jēdziena “izsniedz” izmantošana būvnoteikumos, piemēram, attiecībā uz būvvaldes nolēmumiem, ņemot vērā, ka Būvniecības likumā attiecībā uz būvatļauju ir lietots jēdziens “izdod” (sk. Būvniecības likuma 15.pata pirmo un trešo daļu). Papildus par būvnoteikumu terminoloģiju vēršam uzmanību uz to, ka paskaidrojuma raksts, apliecinājuma karte un būvniecības iesniegums (iesniedz, lai saņemtu būvatļauju) ir būvniecības ieceres iesniegumu viedi atbilstoši Būvniecības likuma 14. panta trešajai daļai. Lai būvniecības procesus savstarpēji nošķirtu, attiecīgā terminoloģija tiek lietota vienveidīgi visos spēkā esošajos būvnoteikumos. Tāpat jānorāda, ka būvnoteikumos jēdziens “būvniecības ieceres dokumentācija” tiek lietots Ministru kabineta 2014. gada 19. augusta noteikumi Nr.500 “Vispārīgie būvnoteikumi” 2.10. apakšpunkta izpratnē.  [11] Gadījumā, ja būvi vai būvdarbus pieņem ekspluatācijā institūcija, kuras pilda būvvaldes funkcijas, (piemēram, Būvniecības valsts kontroles birojs), spēkā esošajā regulējumā ir noteikts, ka tiek pieaicināta pašvaldības būvvalde. Tomēr tas nekādā veida nemaina institūciju kompetenci, proti, būvvalde var izteikt savu viedokli, bet lēmumu (aktu) par būves vai būvdarbu pieņemšu ekspluatācijā pieņem kompetentā institūcija un pašvaldības būvvaldes viedoklim nav izšķiroša loma. Apstāklis, ka pašvaldības būvvalde (amatpersonas) nav parakstījusi institūcijas, kuras pilda būvvaldes funkcijas, lēmumu, neietekmē šī lēmuma spēkā esamību. Lai novērstu konstatētās neskaidrības šajā sakarā, speciālajos būvnoteikumos izslēgtas tiesību normas par to, ka pašvaldības būvvaldes amatpersonas paraksta aktu par būves vai būvdarbu pieņemšanu ekspluatācijā (sk., piemēram, regulējumu par 2014. gada 2. septembra noteikumu Nr.529 "Ēku būvnoteikumi" 170.punkta pēdējā teikuma svītrošanu). Vienlaikus būtu jānorāda, ka par akta par būves vai būvdarbu pieņemšanu ekspluatācijā atbilstību faktiskajiem apstākļiem ir atbildīgs tā izdevējs, nevis pieaicinātās personas, piemēram, būvniecības ierosinātājs, būvuzraugs u.tml. Šī iemesla dēļ un, lai nodrošinātu vienādu procedūru vienveidīgumu, ir svītros speciālajos būvnoteikumos arī regulējums par to, aktu par būves vai būvdarbu pieņemšanu ekspluatācijā būtu jāparaksta būvniecības procesa dalībniekiem (sk., piemēram, grozījumus 2014. gada 16. septembra noteikumu Nr.550 "Hidrotehnisko un meliorācijas būvju būvnoteikumi" 137. punktā).  [12] Par BIS esošās informācijas pieejamību valsts sabiedrībai ar ierobežotu atbildību "Zemkopības ministrijas nekustamie īpašumi" jānorāda, ka atbilstoši Ministru kabineta 2015. gada 28. jūlija noteikumu Nr.438 “Būvniecības informācijas sistēmas noteikumi” 4.8.apakšpunktam valsts sabiedrībai ar ierobežotu atbildību "Zemkopības ministrijas nekustamie īpašumi", kā arī citām šo noteikumu 4.punktā minētajām personām un BIS lietotājiem, tiek nodrošināta informācijas apmaiņa vai piekļuve BIS. Par piekļūšanu BIS informācijai vai informācijas apmaiņai ar BIS nav noteikta maksa. Atkarībā no piekļuves tiesībām, persona var iegūt un atlasīt informāciju par noteiktiem dažādiem objektiem un pieņemtajiem lēmumiem. Jāatzīmē, ka par pieņemtajiem lēmumiem adresātam normatīvajos aktos noteiktajā kārtība tiks arī paziņots. Trešās personas, piemēram, būvdarbu veicējs, varēs izgūt no BIS nepieciešamo informāciju, piemēram, aktu par būves pieņemšanu ekspluatāciju. Tāpat vēršam uzmanību uz to, ka BIS būvniecības lietas numuri netiek izvēlēti no datu bāzes, bet tiek katrai būvniecības lietai piešķirti automātiski. BIS paskaidrojuma rakstu, apliecinājuma karti, būvniecības iesniegumu un citus pieprasījumus aizpildīs tiešsaistes formā strukturētu datu veidā un tiem pievieno datus, kuros ietvers dokumentus vai to pielikumus, kā arī informāciju, kas iegūta no citām valsts informācijas sistēmām (automātiski).  [13] Papildus, lai nodrošinātu Ministru kabineta 2014. gada 19. augusta noteikumos Nr.500 “Vispārīgie būvnoteikumi” ietvertā regulējuma savstarpēju nedublēšanos, tiek plānots svītrot šo noteikumu 100.3.apakšpunktu, jo atbilstoši Ministru kabineta 2014. gada 19. augusta noteikumu Nr.500 “Vispārīgie būvnoteikumi” 93.5. apakšpunktam galvenā būvdarbu veicēja pienākums ir iesaistīt būvniecības procesā tikai atbilstošas kvalifikācijas būvdarbu izpildītājus. Atbildīgais būvdarbu vadītājs nevar būt atbildīgs par atbilstošas kvalifikācijas būvdarbu izpildītāju iesaisti būvdarbu procesā, jo nepieņem darbā atbilstošos darbiniekus, kā arī neslēdz līgumus ar atsevišķo būvdarbu veicējiem. Tāpat tiek plānots svītrot Ministru kabineta 2014. gada 19. augusta noteikumu Nr.500 “Vispārīgie būvnoteikumi” 144. punktā trešo teikumu, jo tas izriet no Būvniecības likuma 6.1 panta pirmās daļas.  [14] Būvniecības likuma 12.panta piektajā daļā ir noteikts, ka atzīmi par būvdarbu uzsākšanas nosacījumu izpildi būvatļaujā būvvalde izdara piecu darba dienu laikā no dienas, kad būvvaldei iesniegti dokumenti, kas apliecina visu attiecīgo nosacījumu izpildi. Papildus tam Būvniecības likuma 17.panta pirmajā daļā ir noteikts, ka Būvdarbus drīkst uzsākt pēc tam, kad būvvalde ir izdarījusi atzīmi būvatļaujā par visu tajā ietverto projektēšanas nosacījumu izpildi, būvdarbu uzsākšanas nosacījumu izpildi un būvatļauja kļuvusi neapstrīdama. Līdz ar to būvdarbu uzsākšanas nosacījumi ir neatņemama būvatļaujas sastāvdaļa. Ministru kabineta 2014.gada 19.augusta noteikumos Nr.501 “Elektronisko sakaru tīklu ierīkošanas, būvniecības un uzraudzības kārtība” nav ietverts regulējums attiecībā uz būvdarbu uzsākšanas nosacījumiem. Šī regulējuma piemērošanas praksē, būvvaldes, ņemot vērā Būvniecības likumā ietverto regulējumu un aizpildot “robu”, būvdarbu uzsākšanas nosacījumus noteica vadoties no Ministru kabineta 2017.gada 9.maija noteikumiem Nr.253 "Atsevišķu inženierbūvju būvnoteikumi" (agrāk Ministru kabineta 2014.gada 16.septembra noteikumiem Nr.551 “Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi”). Tas pats attiecās arī būvniecības procesa dalībnieku maiņu (saistību rakstiem, informāciju par būvdarbu līgumu u.tml.). Lai vienveidotu regulējumu, Ministru kabineta 2014. gada 19. augusta noteikumos Nr.501 “Elektronisko sakaru tīklu ierīkošanas, būvniecības un uzraudzības kārtība” tiek paredzēts vienveidīgs regulējums saistībā ar būvdarbu uzsākšanas nosacījumiem. Saistībā ar būvdarbu uzsākšanas nosacījumiem un to saturu papildus jānorāda, ka prasību saturs ir noteikts ņemot vērā informāciju, kādā bija iekļauta saistību rakstos (sk. 2014. gada 19. augusta noteikumu Nr.500 “Vispārīgie būvnoteikumi” 7.pielikumu) – piemēram, būvdarbu līguma summa, līguma datums utt. Vienlaikus vēršam uzmanību uz to, ka būvdarbu līgumu summas norādīšana ir nepieciešama, lai veiktu Ministru kabineta 2014.gada 19.augusta noteikumu Nr.502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” 10. punktā ietverto prasību kontroli un varētu piemērot Būvniecības likuma 6.1 panta pirmās daļas 1. punkta “c” apakšpunktu.  [15] Ministru kabineta 2014.gada 2.septembra noteikumu Nr.529 "Ēku būvnoteikumi" 1.pielikuma 10. piezīmē bija noteikts, ka gadījumā, ja būvniecības ierosinātājs (pasūtītājs) ir ārvalstnieks, kuram nav piešķirts Latvijas Republikas Iedzīvotāju reģistra personas kods, vai ārvalsts juridiskā persona, kas nav reģistrēta Latvijas Republikas Uzņēmumu reģistra vestajos reģistros, paskaidrojuma rakstā informāciju par būvniecības ierosinātāju (pasūtītāju) norāda, ciktāl tā ir attiecināma, un papildus norāda fiziskās personas dzimšanas datumu vai juridiskās personas dibināšanas datumu, fiziskās personas dzimšanas vietas nosaukumu vai juridiskās personas juridisko adresi un fiziskās personas valstisko piederību. Līdzīgi tas bija noteikts arī citos speciālajos būvnoteikums. Ievērojot, ka tiek noteikts būvniecības ieceres iesniegumu saturs, nevis forma, regulējums tiek saglabāts, nemainot to pēc būtības, un tas tiek ietverts Ministru kabineta 2014.gada 19.augusta noteikumu Nr.500 "Vispārīgie būvnoteikumi" 3.1 punktā. Šajā ziņā būtu jāņem vērā, ka Ministru kabineta 2014.gada 19.augusta noteikumu Nr.500 "Vispārīgie būvnoteikumi" 3. punktā ir ietverts regulējums attiecībā uz to, kura persona var ierosināt būvniecību. Pēc savas būtības šo noteikumu 3.1 punktā paredzētais regulējums precizē pēc kādiem kritērijiem noteiktos gadījumos tiek identificēta persona, kura lūdz ierosināt būvniecību.  [16] Pārejas noteikums ir paredzēts Ministru kabineta 2014.gada 19.augusta noteikumos Nr.500 "Vispārīgie būvnoteikumi" attiecībā uz autoruzraudzības žurnālu turpmāku izmantošanu. Papildus tam pārejas noteikums ir paredzēts arī Ministru kabineta 2014.gada 14.oktobra noteikumos Nr.633 "Autoceļu un ielu būvnoteikumi" attiecībā uz grozījumiem būvniecības realizācijas termiņa pagarināšanā. Šis termiņš ir pagarināts, lai nodrošinātu, ka iesākot apjomīgus ielu atjaunošanas darbus nav nepieciešams izstrādāt jaunu būvniecības ieceres dokumentāciju, bet varētu izmantot esošo dokumentāciju (atbilstoši Rīgas domes Satiksmes departamenta sniegtajai informācijai akceptētajām apliecinājuma kartēm piešķirtais finansējums ir: 2014. gadā – 6.3 milj. EUR; 2015. gadā – 3.9 milj. EUR; 2016. gadā – 11 mlj. EUR). Citos gadījumos pārejas noteikumi netiek paredzēti. Paredzētajam tiesiskajam regulējumam ir uz priekšu vērsts spēks. |
| 3. | Projekta izstrādē iesaistītās institūcijas un publiskas personas kapitālsabiedrības | Nepieciešamo grozījumu apzināšanu un priekšlikumu izstrādi veica BIS konsultatīvās padomes ietvaros izveidota darba grupa, kuras sastāvā ir pārstāvji no Latvijas Lielo pilsētu asociācijas, Latvijas Pašvaldību savienības, Latvijas būvinženieru savienības, Latvijas Arhitektu savienības, Inženiertīklu turētāju sadarbības padomes, Latvijas Informācijas un komunikācijas tehnoloģijas asociācijas, VAS “Valsts nekustamie īpašumi”, Valsts zemes dienesta, VAS “Latvijas Valsts ceļi”, Valsts dzelzceļa tehniskās inspekcijas, VSIA “Zemkopības ministrijas nekustamie īpašumi”, kā arī atsevišķu pašvaldību būvvalžu pārstāvji. |
| 4. | Cita informācija | Ņemot vērā, ka pēc likumprojekta “Grozījumi Būvniecības likumā” pieņemšanas var būt nepieciešams pārskatīt būvnoteikumos ietverto regulējumu saistībā ar būvniecības elektronisko procesu, tiek plānots, ka vienlaikus būvnoteikumos regulējums tiks precizēts tādējādi, lai skaidri noteiktu, ka primārais ir elektroniskais būvniecības process. Jautājumi, kuri nav saistīti ar elektronisko būvniecības procesu (piemēram, būvju iedalījums grupās, apliecinājuma kartes un paskaidrojuma raksta derīguma termiņa saskaņotība būvnoteikumos, būvniecības administratīvā procesa izmaiņas attiecībā uz maznozīmīgiem būvdarbiem), tiks izskatīti sagatavojot nākamos grozījumus būvnoteikumos. Papildus jānorāda, ja jautājums par Valsts vides dienesta informācijas sistēmas "Tulpe" un BIS saskarni nav šo noteikumu jautājums un tas tiks risināts savstarpēju sarunu ceļā, lai rastu iesaistītajām pusēm pieņemamu risinājumu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Plānotais tiesiskais regulējums ietekmēs visus būvniecības procesa dalībniekus, trešās personas, būvvaldes un institūcijas, kuras pilda būvvaldes funkcijas, valsts un pašvaldību institūcijas un ārējo inženiertīklu īpašniekus vai valdītājus, kuri izdod tehniskos vai īpašos noteikumus. |
| 2. | Tiesiskā regulējuma ietekme uz tautsaimniecību un administratīvo slogu | Kopumā administratīvais slogs samazināsies būvniecības ierosinātajam, bet palielināsies inženiertīklu īpašniekiem vai valdītājiem dēļ tā, ka tiek paredzēts, ka būvniecības ieceres atbilstība tehniskajiem noteikumiem būs jāizvērtē samērīgā termiņā – 30 dienu laikā. |
| 3. | Administratīvo izmaksu monetārs novērtējums | Dēļ tā, ka nav izdalāms viens tipisks gadījums, kurā varētu attiekties uz visiem inženiertīklu īpašniekiem vai valdītājiem, kā arī šīs personas savstarpēji ir ļoti dažādas, attiecīgās izmaksas nav iespējams novērtēt. |
| 4. | Atbilstības izmaksu monetārs novērtējums | Dēļ tā, ka nav izdalāms viens tipisks gadījums, kurā varētu attiekties uz visiem inženiertīklu īpašniekiem vai valdītājiem, kā arī šīs personas savstarpēji ir ļoti dažādas, attiecīgās izmaksas nav iespējams novērtēt. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saistītie tiesību akti:   * Noteikumu projekts "Grozījumi Ministru kabineta 2014.gada 16.septembra noteikumos Nr.550 "Hidrotehnisko un meliorācijas būvju būvnoteikumi""(VSS-513; 24.05.2018. prot. Nr.20 3.§); * Noteikumu projekts "Grozījumi Ministru kabineta 2017.gada 9.maija noteikumos Nr.253 "Atsevišķu inženierbūvju būvnoteikumi"" (VSS-514; 24.05.2018. prot. Nr.20 4.§); * Noteikumu projekts "Grozījumi Ministru kabineta 2014.gada 14.oktobra noteikumos Nr.633 "Autoceļu un ielu būvnoteikumi"" (VSS-515; 24.05.2018. prot. Nr.20 5.§); * Noteikumu projekts "Grozījumi Ministru kabineta 2014.gada 2.septembra noteikumos Nr.530 "Dzelzceļa būvnoteikumi"" (VSS-516; 24.05.2018. prot. Nr.20 6.§); * Noteikumu projekts "Grozījumi Ministru kabineta 2014.gada 2.septembra noteikumos Nr.529 "Ēku būvnoteikumi"" (VSS-517; 24.05.2018. prot. Nr.20 7.§); * Noteikumu projekts "Grozījumi Ministru kabineta 2014.gada 19.augusta noteikumos Nr.501 "Elektronisko sakaru tīklu ierīkošanas, būvniecības un uzraudzības kārtība"" (VSS-518; 24.05.2018. prot. Nr.20 8.§); * Noteikumu projekts "Grozījumi Ministru kabineta 2014.gada 30.septembra noteikumos Nr.573 "Elektroenerģijas ražošanas, pārvades un sadales būvju būvnoteikumi"" (VSS-519; 24.05.2018. prot. Nr.20 9.§); * Noteikumu projekts "Grozījumi Ministru kabineta 2014.gada 14.oktobra noteikumos Nr.631 "Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi"" (VSS-520; 24.05.2018. prot. Nr.20 10.§); * Noteikumu projekts "Grozījumi Ministru kabineta 2015.gada 24.novembra noteikumos Nr.661 "Ar radiācijas drošību saistīto būvju būvnoteikumi"" (VSS-521; 24.05.2018. prot. Nr.20 11.§); * Noteikumu projekts "Grozījumi Ministru kabineta 2014.gada 19.augusta noteikumos Nr.500 "Vispārīgie būvnoteikumi"" (VSS-522; 24.05.2018. prot. Nr.20 12.§).   Papildus, lai veicinātu pāreju uz elektronisku būvniecības procesa realizāciju, ir sagatavots Ministru kabineta noteikumu projekts “Noteikumi par Latvijas būvnormatīvu LBN 202-18 “Būvniecības ieceres dokumentācijas noformēšana”” (VSS-566; 07.06.2018. prot. Nr.22 1.§). |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 5.punktu nodrošināta sabiedrības līdzdalība. Par likumprojekta izstrādi ir informēta arī BIS konsultatīvās padome. |
| 2. | Sabiedrības līdzdalība projekta izstrādē | Projekts šo jomu neskar |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Būvvaldes un institūcijas, kuras pilda būvvaldes funkcijas (piemēram, Valsts dzelzceļa tehniskā inspekcija, Valsts vides dienests), valsts un pašvaldību institūcijas, kas izdod tehniskos vai īpašos noteikumus, un Būvniecības valsts kontroles birojs kā BIS pārzinis. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Papildu cilvēkresursi un finanšu līdzekļi nav nepieciešami, jaunas institūcijas netiek veidotas, kā arī netiek likvidētas esošās. |
| 3. | Cita informācija | Nav |

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs Ē.Eglītis

A.Lazarevs

67013035

[Andris.Lazerevs@em.gov.lv](mailto:Andris.Lazerevs@em.gov.lv)